Ndërhyrja ushtarake në Iran, alternativa më negative
Analistët besojnë se ka mundësi për ndryshime pas zgjedhjes së klerikut të moderuar Hassan Rowhani në postin e presidentit
Shtetet e Bashkuara dhe Bashkimi Evropian besojnë se Irani po përpiqet të prodhojë armë bërthamore, por Teherani thotë se programi i tij është civil dhe paqësor. Korrespondenti i Zërit të Amerikës, André de Nesnera në materialin në vazhdim shqyrton politikat më pak të dëshirueshme që Shtetet e Bashkuara dhe Izraeli mund të zbatojnë kur bëhet fjalë për një sulm ushtarak kundër qendrave të dyshuara të armëve bërthamore të Iranit. Komuniteti ndërkombëtar është përpjekur për vite me radhë ta bindë Iranin që t’i japë fund programit të pasurimit të uraniumit, por pa rezultat. Uraniumi i pasuruar në nivele të ulëta mund të përdoret në centrale civile të energjisë bërthamore, por uranium i pasuruar në nivele të larta është pjesë përbërëse e një bombe bërthamore. Në përpjekje për t’i bërë presion Teheranit që t’i japë fund programit të tij të pasurimit, Këshilli i Sigurimit i Kombeve të Bashkuara ka vendosur sanksioni ndaj Iranit. Dhe disa vende individuale, përfshirë edhe Shtetet e Bashkuara, kanë vendosur masat e tyre, për shembull vënien në shënjestër të industrisë së naftës dhe sektorit financiar të Teheranit. Gjithashtu, dy raunde negociatash ndërkombëtare të mbajtura këtë vit nuk kanë sjellë asnjë rezultat. Por disa analistë besojnë se ka mundësi për ndryshime pas zgjedhjes së klerikut të moderuar Hassan Rowhani në postin e presidenti të ardhshëm të Iranit. Por kryeministri izralit, Benjamin Netanyahu thotë se komuniteti ndërkombëtar duhet të ketë kujdes që të mos bjerë pre e iluzioneve rreth udhëheqjes së Iranit. Izraeli e shikon si kërcënim të madh një Iran me armë bërthamore, madje Tel Avivi ka lënë të kuptohet se është i aftë të kryejë një sulm ushtarak kundër qendrave bërthamore të Iranit për t’u siguruar që ky i fundit të mos prodhojë një bombë bërthamore. Analisti ushtarak, Paul Rogers në Universitetin Bradford të Britanisë, thotë se izraelitët përballen me një objektiv të vështirë. Eksperti ushtarak në Universitetin Kombëtar të Mbrojtjes, Thomas Hammes thotë se objektivat iraniane duhet të përcaktohen fare mirë. Zoti Hammes ngre pyetjen nëse aftësitë amerikane të zbulimit janë përmirësuar ndjeshëm gjatë 10 vjetëve të fundit. Ish ambasadori amerikan, Ryan Crocker, i cili ka shërbyer në Irak, Afganistan, Pakistan dhe Siri, thotë se nëse do të ndërmerret një sulm ushtarak, ai duhet të jetë i sukseshëm. Eksperti i programit bërthamor të Iranit në Institutin e Teknologjisë së Masaçusetsit, Jim Walsh, thotë se ndërhyrja ushtarake ndaj Iranit mund të jetë kundër produktive. Shumë qeveri dhe analistë thonë se një Iran me armë bërthamore është i papranueshëm. Por eksperti ushtarak Thomas Hammess ka një pikpamje tjetër. Zoti Hammess thotë se nëse Irani arrin të prodhojë armë bërthamore dhe vendos t’i përdorë ato, Izraeli ka të ngjarë ta shkatërrojë atë vend. Dhe nëse Izraeli nuk e bën këtë, thotë eksperti, ka të ngjarë që Shtetet e Bashkuara të ndërmarrin një hap të tillë.